পরবর্তীতে মাটি ভরাটে ধীরগতির কারণে নির্দিষ্ট সময়ে শেষ হয়নি প্রকল্পটির কাজ। অবশেষে মাটি ভরাট, প্লট তৈরি, ড্রেনেজ নির্মাণ, সড়ক তৈরি, বিদ্যুৎ লাইনসহ আনুষঙ্গিক সব কাজ সম্পন্ন হয়েছে বলে জানিয়েছেন প্রকল্প কর্মকর্তা কৃষ্ণ আচার্য্য। প্রকল্পটিতে শিল্প কারখানা গড়ে উঠলে উপজেলায় প্রায় ৫ হাজার লোকের কর্মসংস্থান হবে বলে আশা করা হচ্ছে। জানা যায়, ২০০৯ সালের দিকে তৎকালীন সরকারের শিল্পমন্ত্রী দিলীপ বড়ুয়া এলাকায় কর্মসংস্থান ও শিল্প উদ্যোক্তাদের সুবিধার্থে মীরসরাই সদরে বিসিক শিল্প নগরী বাস্তবায়নের উদ্যোগ নেন। পরে মীরসরাই পৌরসভার পূর্ব মঘাদিয়া মৌজায় তালবাড়িয়া রেলস্টেশন এলাকায় জায়গা নির্ধারণ করে ২০১০–২০১১ অর্থবছরে প্রকল্পের জন্য জমি অধিগ্রহণ করা হয়। প্রকল্পের জন্য ১৫.৩২ একর জমির অধিগ্রহণ করে মাটি ভরাট কাজও শুরু হয়। প্রথম অবস্থায় প্রকল্পটি বাস্তবায়নের জন্য ২৪ কোটি ৯৫ লাখ টাকা ব্যয় ধরা হয়। পরে তা বাড়িয়ে ২৯ কোটি ৯৫ লাখ টাকা করা হয়। কিছুদিন থমকে থাকার পর ২০১৬ সালে ৩০ জুনের মধ্যে প্রকল্পের মেয়াদ বাড়ানো হয়। কিন্তু নির্দিষ্ট মেয়াদের মধ্যে অবকাঠামো উন্নয়ন শুরু করলেও প্রকল্পটির বাস্তবায়ন সম্ভব হয়নি। প্রকল্পটি বাস্তবায়ন হলে ৮৮টি শিল্প প্লট তৈরি করে ক্ষুদ্র ও মাঝারি শিল্প উদ্যোক্তাদের মধ্যে বরাদ্দ দেওয়ার কথা রয়েছে। বিসিক এলাকায় সরেজমিনে গিয়ে দেখা গেছে, প্রকল্পে প্রবেশের মুখে ঢাকা–চট্টগ্রাম মহাসড়কের সম্মুখভাগে একটি ও প্রকল্পের উত্তর পাশে স্টেশন সড়কে একটি গেট করা হয়েছে। প্রকল্পের ভেতরে সড়ক কার্পেটিং ও ড্রেনেজ কাজ শেষ হয়েছে। তৈরি করা হয়েছে প্লটের সীমানা। প্রকল্প এলাকায় তৈরি করা হয়েছে প্রশাসনিক ভবন। শিল্প কারখানায় বিদ্যুৎ সরবরাহের জন্য বিদ্যুতের লাইনও স্থাপন শেষ।